Document ID: 32008R0465

UREDBA KOMISIJE (ES) št. 465/2008
z dne 28. maja 2008
o uvedbi, v skladu z Uredbo Sveta (EGS) št. 793/93, zahtev glede preskusov in informacij, ki jih morajo izpolniti uvozniki in proizvajalci nekaterih snovi, ki so lahko obstojne, strupene in se lahko kopičijo v organizmih ter so navedene na Evropskem seznamu obstoječih komercialnih kemičnih snovi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 793/93 z dne 23. marca 1993 o oceni in nadzoru tveganja, ki ga predstavljajo obstoječe snovi (1), ter zlasti člena 12(2) Uredbe,
ob upoštevanju naslednjega:
(1)
Od proizvajalcev in uvoznikov nekaterih snovi na Evropskem seznamu obstoječih komercialnih kemičnih snovi (2) se lahko zahteva, da morajo predložiti podrobnejše informacije, ki jih imajo, in/ali za obstoječo snov opraviti preskuse, kadar obstajajo tehtni razlogi za domnevo, da snov pomeni resno tveganje za ljudi ali okolje. Tako tveganje lahko pomenijo obstojne in strupene snovi, ki se kopičijo v organizmih.
(2)
Od zadevnih proizvajalcev in uvoznikov je torej treba zahtevati, da Komisiji predložijo informacije, ki jih imajo o teh snoveh.
(3)
Od zadevnih proizvajalcev in uvoznikov je treba tudi zahtevati, da na teh snoveh opravijo preskuse, pripravijo poročilo o teh preskusih in ta poročila skupaj z rezultati preskusov pošljejo Komisiji.
(4)
Ukrepi, predvideni s to uredbo, so v skladu z mnenjem odbora, ustanovljenega s členom 15 Uredbe (EGS) št. 793/93 -
SPREJELA NASLEDNJO UREDBO:
Člen 1
Proizvajalci in uvozniki ene ali več snovi, ki so lahko obstojne, strupene in se lahko kopičijo v organizmih ter so navedene na Evropskem seznamu obstoječih komercialnih kemičnih snovi in v Prilogi k tej uredbi, Komisiji predložijo informacije, opisane v Prilogi, in sicer v rokih iz Priloge ter za vsako tako snov opravijo preskuse, navedene v Prilogi, pri čemer upoštevajo protokole iz Priloge.
Poleg tega Komisiji predložijo poročilo o vsakem preskusu in njegove rezultate v rokih, določenih v Prilogi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. maja 2008

Labels: 1
20
7
0
12